**Pályaorientációs nap 2021. október 8.**

A pályaorientációs nap keretében az 5. osztályosok az idei tanévben a hetedik évfolyammal együtt töltöttek egy tartalmas délelőttöt Szombathelyen, több helyszínen.

Nagy sikert aratott a tűzoltóság meglátogatása, ahol Borbás Tamás tűzoltó közreműködésével a gyerekek bepillantást kaptak e szép, de nehéz szakma mindennapjaiba. A vállalkozó kedvűek beöltözhettek tűzoltó egyenruhába, bemászhattak tűzoltó autóba, megismerkedhettek az eszközeikkel, sőt egy riasztást is átélhettek.

Az idő rövidsége miatt nem tudtunk mindent megnézni, de ígéretet kaptunk rá, hogy tavasszal egy hosszabb látogatásra is elmehetünk.

A következő helyszín a Logiscool iskola volt, ahol tanulóink a programozás világából kaptak egy kis ízelítőt, elkészíthették életük első programját, egy játékprogramot.

Utána átsétáltunk a moziba, ahol egy előadáson megtudhatták többek között azt is, hogy Bill Gates és Mark Zuckerberg is hasonlóan egy egyszerű kis alkalmazás fejlesztésével kezdte pályáját.

Úgy érzem, hogy ez a nap is hozzásegítette a tanulóinkat ahhoz, hogy majd ha eljön az ideje, könnyebb legyen a pályaválasztás.